সামিট শুরু হল বর্ষীয়ান কে.গনেশ-কে দিয়ে। কৃষ্ণাণ গনেশ আই.আই.এম কলকাতার প্রাক্তন ছাত্র। এখানে এম.বি.এ করার আগে গনেশ দিল্লী বিশ্ববিদ্যালয়ে মেকানিক্যাল ইঞ্জিনিয়ারিং নিয়ে পড়াশুনা করেন। ১৯৯০ সালে শুরু করেন ব্যক্তিগত উদ্যোগে ব্যবসা। আই টি অ্যান্ড টি নামে একটি আইটি সার্ভিস ও সাপোর্ট কোম্পানি করেন। গোটা দেশে ষোলোটি শাখা। চারশ কাজের লোক নিয়ে। ২০০৪-য়ে বিনিয়োগ করেন ডাটা অ্যানালেটিক্স-য়ে। ২০০৫-য়ে গড়ে তোলেন টিউটর ভিসতা। অনলাইন টিউটরিং পোর্টাল। পিয়ারসন এডুকেশন ২০১৩-য়ে প্রায় দুশো মিলিয়ন ডলারে ব্যবসাটি কিনে নেয়। শুরু করেন অনলাইন খাদ্য সামগ্রীর ব্যবসা বিগবাসকেট ডট কম। সারা ভারতে অসম্ভব সমাদৃত এই ভাবনা। দৈনন্দিন প্রয়োজনীয় জিনিষ অ্যাপের মাধ্যমে পাঠিয়ে দিলেই হল। ঘন্টাখানেকের মধ্যে আপনার বাড়ির দোরগোড়ায় পৌঁছে যাবে অবলীলায়। ‘সিরিয়াল অন্টরপ্রনেওর’ হিসাবে খ্যাত গনেশ বলেছিলেন, ‘চারটে স্টার্টআপ দিয়ে শুরু করেছিলাম। পুঁজি ছিল ২ লাখ ৪০ হাজার মার্কিন ডলার। একিউট ভ্যালুয়েশন তিনশ মিলিয়ন ডলার। পুঁজি না থাকলেও ক্ষতি নেই। চলার পথে ঠিক ব্যবস্থা হয়ে যায়। দরকার শুধু অধ্যবসায়, সময়ের সঙ্গে পাল্লা দিয়ে সঠিক প্ল্যানিং এবং তার যথাযথ প্রয়োগ। আর থাকতে হবে গভীর মনোসংযোগ’। গনেশ যখন বলতে শুরু করেছিলেন, খেয়াল করেছি, অডিটোরিয়ামের পঞ্চাশ ভাগ আসনই ছিল ফাঁকা। আর তিনি যখন তাঁর বক্তব্যের ক্লাইম্যাক্সে, অডিটোরিয়ামে তিল ধারণের ঠাই নেই। সকল উদ্যোগপতিদের বক্তব্য এমনই অমোঘ! এমন মানুষকে চোখের সামনে দেখা, তাঁর কথা শোনা – এতো ভাগ্যের ব্যাপার। তাই হয়ত যারা বাইরে ইতি উতি ঘোরাঘুরি করছিলেন, খবর পেয়ে এক ছুটে ভেতরে। ‘স্বনির্ভর ব্যবসা শুরু করার জন্য ভারত-ই সেরা জায়গা’। নির্দ্বিধায় বলে দিলেন। সঙ্গে যোগ করলেন ‘হেলথ সেকটর’ এবং নিত্যপ্রয়োজনীয় সামগ্রীর ইকমার্স সবচেয়ে সহজ ব্যবসা। লাভ-ও প্রচুর। আহ্বান জানালেন এই দুই নিয়ে কাজ করতে।